Inbreker gevang nadat hy in venster vassit | Maroela Media
'n 39-jarige rower se planne om Saterdag vroegoggend by 'n huis in Alabama net buitekant Klerksdorp in te breek, is gefnuik toe hy vasgesit het in die venster waardeur hy die huis wou betree. Die huiseienaar het die rower in die venster betrap en dadelik die polisie ontbied.
Lesego Tau het Maandag in die Klerksdorp-landdroshof verskyn op aanklag van huisbraak met die opset om 'n onbekende misdaad te pleeg.
Kol. Adéle Myburgh, woordvoerder van die polisie, sê die huiseienaar het na bewering Vrydag omstreeks 22:00 gaan slaap. Sy het etlike ure daarna wakker geword nadat sy vreemde geluide in die huis gehoor het. Sy het opgestaan en besluit om ondersoek te gaan instel.
"Die huiseienaar het Tau in die venster aangetref. Hy het glo in die venster vasgesit en om hulp geroep," vertel Myburgh.
Die huiseienaar het die polisie ontbied en Tau is net daar in hegtenis geneem.
Tau is tans in aanhouding en sal na verwagting 15 Mei weer in die hof verskyn waar hy formeel om borgtog sal aansoek doen.
In 'n ander voorval het die polisie in Leeudoringstad in Noordwes vier verdagtes in hegtenis geneem vir huisbraak, diefstal en die besit van 'n ongelisensieerde vuurwapen.
Die gesteelde goedere waarop die polisie beslag gelê het (Foto: Verskaf)
Molawa Motsamai (48), Vukani Mbongeni (36), Wiseman Moyo (48) en Solly Lithibe (35) het verlede Vrydag in die Wolmaransstad-landdroshof verskyn waar hulle borgtog geweier is. Hulle bly in aanhouding tot hul volgende hofverskyning eerskomende Vrydag.
Myburgh sê die polisie het inligting ontvang oor 'n verdagte voertuig wat verlede Woensdag in die Kgakala-gebied digby Leeudoringstad rondgery het. Die polisie het die voertuig gewaar en afgetrek.
Toe die polisie die voertuig begin ondersoek, het hulle op goedere in die voertuig afgekom wat vroeër die dag op 'n plaas in die omgewing gesteel is.
Die polisie het onder meer beslag gelê op 'n 9 mm-pistool. Volgens Myburgh is dié pistool vroeër in Piet Retief in Mpumalanga tydens 'n sakeroof gesteel. Een verdagte is in verband met dié sakeroof in hegtenis geneem, terwyl die ander verdagtes van die toneel gevlug het.
Lt.genl. Sello Kwena, die provinsiale polisiekommissaris, het die inhegtenisneming van dié vier verdagtes en beslaglegging van goedere, waaronder die vuurwapen, verwelkom. Hy het ook die lede van die gemeenskap bedank vir die inligting wat hulle verskaf het wat tot dié verdagtes se inhegtenisneming gelei het.
Covid-19: Voorsitter van Raad op Mediese Skemas sterf
En ons word gyselaar gehou in ons huise en die misdadigers gaan aan soos hulle wil. Maar die ou met die hoed se bek is nou baie stil. Sy verweer van drank hou glad nie water nie. As mens kyk na die ongelukke ook. Misdaad word net erger en gaan net erger word, en drank en sigarette is nie eens betrokke nie. So, go figure, so Steve sou sê.
Where is the mad hatter now? Crime is down he said? Apparently him and his entourage live on another unfortunate planet.
lekker man lekker – en toe vang SLIM sy BAAS – hahahahahah
En daar vang die venster hom! Hoera!!!
Hoop die huis eienaar het hom net daar in die venster lekker dik getik voor die polisie gekom het – karma!